**III KL. PROGRAMA**

**I. ASMENYBINIS UGDYMAS**

1 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Psichologija | Socialinių įgūdžių ugdymas ir emocijų atpažinimas bei valdymas | 2 val. | LSMU |
| Kūrybiškas mąstymas | 2 val. |
| Fizinis aktyvumas | Su sveikata susijęs fizinis aktyvumas: šeimos poveikis | 2 val. | LSU |
| Mokinių motorinių gebėjimų vertinimas | 2 val. |
| Netradicinis fizinis aktyvumas | 2 val. |
| Karjeros planavimas | Kaip svajones paversti realybe: mano ateities vizija | 2 val. | KTU |

1.1. Psichologijos dalykas skirtas bendravimo ir bendradarbiavimo įgūdžiams formuoti. Taikant interaktyviuosius mokymosi metodus ir įvairias kūrybines užduotis, moksleiviai mokosi reflektyvaus klausymosi, klausimų uždavimo subtilybių, empatijos. Dirbdami poromis ir grupelėmis mokiniai mokomi atpažinti ir apibrėžti savo ir kitų žmonių asmenybės ribas, individualiai ir grupėmis atlieka įvairias kūrybinį mąstymą skatinančias užduotis. Mokiniai analizuoja savo ir kitų grupės narių darbo rezultatus, savo nuomonę apie veiklas. Mokiniai, išklausę dalyko kursą ir įgiję žinių apie efektyvų klausymąsi, klausimų formulavimą ir empatiją, kūrybišką mąstymą, gebės atpažinti ir apibrėžti savo ir kitų žmonių asmenybės ribas, atskleisti kūrybinį mąstymą atlikdami įvairias užduotis.

1.2. Fizinio aktyvumo dalykas skirtas šeimos poveikiui, skatinant fizinį aktyvumą, akcentuoti. Mokiniai užimami fiziškai aktyvia veikla, vertinami jų motoriniai gebėjimai. Užsiėmimai vyksta fiziniam aktyvumui pritaikytose erdvėse lauke, sporto salėje, pasitelkiant įvairų sporto inventorių ir įrangą mokinių motoriniams gebėjimams vertinti. Mokiniai, išklausę fizinio aktyvumo dalyko kursą, suvoks fizinio aktyvumo reikšmę, susiformuos įvairius netradicinio fizinio aktyvumo įgūdžius.

1.3. Karjeros planavimo dalykas skirtas mokinių svajonių ir siekių įgyvendinimui aptarti. Nagrinėjama, kaip susikurti individualią ateities viziją, išsikelti motyvuojančius tikslus ir pasirengti tinkamą planą savo siekiams įgyvendinti. Akcentuojami laiko planavimo gebėjimai, užtikrinantys sėkmingą jaunos asmenybės augimą. Ką galiu? Ko noriu? Ką moku? O ką galiu išmokti, kad noriu ir galiu santykis pasikeistų? Mokiniai, išklausę paskaitas, atlikę užduotis, gebės rinktis tinkamas priemones ateities tikslų realizavimui.

**II. MATEMATIKA IR GAMTOS MOKSLAI**

2 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Matematika | Daugyba japoniškai | 2 val. | KTU |
| 3D formato atvirukų gamyba | 2 val. |
| Fizika | Bendroji fizika: įdomiosios ir gilinamosios demonstracijos | 2 val. | KTU |
| Optika ir mechanika | 2 val. |
| Optikos dirbtuvėlės | 2 val. |
| Biochemija | Vandens struktūros tyrimai | 2 val. | LSMU |
| Saldumynų poveikis dantims | 2 val. |
| Zoologija | Gyvūnų ir paukščių rūšys | 2 val. | LSMU |

2.1. Matematikos dalyko užsiėmimuose, netradicinių sveikų skaičių dauginimo metodo - žaismingo dauginimo metodo - pagalba užsiėmime ugdomas kūrybinis mokinių mąstymas, vaizduotė, lavinama atmintis, mokomasi jungti ir derinti skirtingus matematinio mąstymo būdus. Mokantis pasigaminti 3D formato snaiges, integruodami matematikos ir dailės žinias, mokiniai lavina erdvinio mąstymo gebėjimus, motoriką, kūrybiškumą. Užsiėmime naudojama smulkioji motorika, lavėja ir kalba, nes zonos, atsakingos už rankų judesius ir už kalbą mūsų smegenyse gyvena kaimynystėje, viena šalia kitos. 3 D atvirukų gamyba sudaro sąlygas vaikams apmąstyti matematiką kitaip, ugdo gebėjimą susieti dailę ir matematiką.

2.2. Fizikos dalykas skirtas fizikos dėsnių veikimui natūralioje aplinkoje pastebėti. Užsiėmime mokiniai interaktyviai susipažins su fizikos dėsniais, patys patikrins jų veikimą. Pasitelkiant optikos ir mechanikos laboratorijų įrangą, susipažįstama su optikos ir mechanikos įdomybėmis kasdienėje aplinkoje, mokomasi stebėti, kelti hipotezes ir jas patikrinti. Tokiu būdu mokiniai įgis pradinių tyrėjų įgūdžių, ugdys savo pastabumą, gebėjimą analizuoti ir apibendrinti. Optiniai medžiagų tyrimų metodai iš pirmo žvilgsnio atrodo labai sudėtingai. Šiose dirbtuvėlėse sugriausime šį mitą. Pagamintu spektrometru galėsite tyrinėti įvairius šviesos šaltinius bei bandyti išsiaiškinti, iš kokių medžiagų sudaryti šviesą praleidžiantys bandiniai.

2.3. Biochemijos dalykas skirtas vandens struktūros tyrimams atlikti. Nagrinėjama gamtos, žmogaus veikla ir vandens imlumas, vandenyje esančios naudingos ir kenksmingos medžiagos bei jų nustatymas. Užsiėmimo metu mokiniai perpras svarbiausias vandens gamtines bei kitimo būsenas, vandenyje pasitaikančių cheminių medžiagų poveikį organizmui, supras, kokiais būdais nustatomos cheminės, biologinės medžiagos. Mokiniai taip pat supažindinami su rizikos veiksniais, kurie sukelia dantų ligas. Analizuojama, ką reikėtų daryti, kad dantys kuo ilgiau išliktų sveiki. Užsiėmimo metu mokiniai sužinos apie saldumynų keliamą riziką dantims, išmoks, kaip reikia elgtis, kad saldumynų poveikis jiems būtų kuo mažesnis.

2.4. Zoologijos užsiėmimuose mokiniai susipažins su Lietuvoje gyvenančiais gyvūnais ir paukščiais. Sužinos apie gyvūnų ir paukščių klasifikaciją, elgseną, įpročius. Sužinos apie gyvūnų ir paukščių gyvenimo bei mitybos ypatumus.

**III. SOCIALINIAI IR HUMANITARINIAI MOKSLAI**

3 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Ekonomika | Ekonominiai mainai: pirkimas ir pardavimas | 2 val. | KTU |
| Verslo kūrimas: nuo idėjos iki įgyvendinimo | 2 val. |
| Teisė | Ar man viskas galima? | 2 val. | MRU |
| Aš - visuomenės dalis, todėl esu atsakingas | 2 val. |  |
| Kalbos | Viktorina – interaktyvus užsiėmimas: „Pažaiskime su žodžiais: žodis vienas, žodis du – pažiūrėk, ką atrandu“ | 2 val. | VU |
| Komunika-cija | Žaidybinis interaktyvus užsiėmimas: „Kaip pasakyti, kad kitas Tave suprastų?" | 2 val. | VU |
| Retorika | Oratorystė – tiltas į sėkmingą ateitį | 2 val. | KTU |
| Oratorystės pratybos | 2 val. |

3.1. Ekonomikos užsiėmimai skirti tam, kad moksleiviai susipažintų su ekonomikos ir verslo pagrindais. Tam naudojamos praktinės veiklos, kūrybinės užduotys ir diskusijos, siekiant supažindinti su pirkimais ir pardavimais bei ugdyti jų ekonominį kritinį mąstymą priimant sprendimus kasdieniniame gyvenime. Moksleiviai susipažins su verslo kūrimo pagrindais. Tam naudojamos praktinės veiklos, kūrybinės užduotys ir diskusijos. Po užsiėmimo mokiniai žinos, kokie yra pagrindiniai verslo įkūrimo etapai. Taip siekiama skatinti moksleivių verslumą.

3.2. Teisės dalykas skirtas susipažinti su pagrindinėmis vaiko teisėmis ir pareigomis, pačiam vaikui aktualių gyvenimo ir įvykių kontekste. Taisyklės yra privalomas ir bet kurio žaidimo, ir pasirinktino elgesio socialiniame vaiko gyvenime elementas. Todėl skirtingų žaidimo technikų pagalba, ieškoma atsakymų į mokiniams aktualius klausimus. Taikant interaktyvius mokymo metodus, ugdomas suvokimas, kad vaikas, kaip valstybės pilietis ir svarbi visuomenės dalis, turi žinoti savo teises bei suvokti pareigas ir atsakomybę už savo elgesį. Mokiniams suprantama kalba ir metodu pristatoma Lietuvos teisinė sistema ir vaiko statusas joje. Išklausę dalyko paskaitas mokiniai įgis elementarių žinių apie vaiko galimybes, laisves ir teisėto elgesio ribas Lietuvos teisinės sistemos ir mokinių amžiaus grupės gyvenimo aktualijų kontekste.

3.3. Kalbų dalyko viktorina – interaktyvus užsiėmimas skirtas susipažinti su lietuvių kalba, žodyno įvairove. Užsiėmimo metu moksleiviai atliks įvairias leksines užduotis, susijusias su sinonimų, antonimų, homonimų ir kitokių leksikos vienetų paieška ir taikymu parinktuose kontekstuose.

3.4. Komunikacijos dalyko užsiėmimo metu komunikacinių grupinių žaidimų pagalba lavinami vaikų bendravimo, socialiniai, empatijos įgūdžiai, savęs bei aplinkinių elgesio pažinimas, refleksija, gebėjimas reikšti mintis, emocijas, kartu lavinama kalba, kūrybiškumas.

3.5. Retorikos dalykas skirtas įtaigaus kalbėjimo įgūdžiams lavinti. Supažindinama su įvairiais būdais, padėsiančiais kalbėti įdomiai ir įtaigiai. Aptariamos kalbinės ir nekalbinės strategijos, kurias taikant klausytojai nebesnūduriuoja kėdėse, o aktyviai klausosi. Taikomi pratybų, pranešimo pristatymo, darbo porose, komandiniai, stebėjimo metodai. Interaktyvaus užsiėmimo metu dalyviai praktiškai stebės savo kūno kalbą, atliks fizinius pratimus, būtinus kalbos padargams paruošti ir kvėpavimui kontroliuoti, pasakys trumpą kalbą.

**IV MENAI**

4 lentelė

|  |  |  |  |
| --- | --- | --- | --- |
| Dalykai | Temos | Valandos | Vieta |
| Dailė | Dailė ir jos šakos: monotipijų gamyba | 2 val. | VDA |
| Dailė ir jos šakos: piešinio galimybės | 2 val. |
| Architektūra | Architektūra ir jos galimybės: architektūra kasdienybėje | 2 val. | VDA |
| Dizainas | Forma ir jos tektonika erdvėje | 2 val. | VDA |
| Muzika | Muzika ir žaidimai | 2 val. | KVMT |
| Šokis | Šokis per žaidimą | 2 val. | KVMT |
| Teatras | Aktoriaus kūrybos paslaptys | 2 val. | KNDT |
| Kūrybiškumą lavinantys žaidimai | 2 val. | KNDT |

4.1. Dailės dalykas skirtas monotopijos ir piešinio konstravimo principams aptarti. Monotipija, tai technologija, kuria yra padaromas tik vienas atspaudas - unikalus ir originalus, antro tokio paties sukurti neįmanoma. Paskaita lavins meninius bei praktinius moksleivių įgūdžius, lygiagrečiai kuriamoms meninėms idėjoms ir vaizdams. Pasitelkiant žaidimo formą, piešinys bus kuriamas su buityje randamais daiktais, taip parodant technikos universalumą, unikalumą bei skatinant moksleivių kūrybiškumą ir eksperimentavimo svarbą kūrybos / mokymosi procese. Kūrybinių dirbtuvių metu bus atliekamos užduotys aptartoje temoje.

4.2. Architektūros dalykas skirtas namo sampratai aptarti. Užsiėmimo metu aptariama namo sąvoka, struktūra, aplinka, pateikiami pavyzdžiai. Moksleiviai kurs savo svajonių butą. Idėjai įgyvendinti ruošiami eskizai, gaminamas maketas. Atskiri maketai jungiami į vieną namą, aptariami gauti rezultatai, gamtinė aplinka, ekologiškumas, estetinė visuma. Įvertinus aptartus rezultatus, maketai tobulinami, gerinama namo išvaizda, konstruojamos naujos detalės. Užsiėmimų metu kreipiamas dėmesys į kolektyvinį darbą, vaikai skatinami daryti kompromisus, kritiškai įvertinti bendrą darbų rezultatą, atkreipti dėmesį į ekologiškumą, bendros gyvenamosios aplinkos gerinimą.

4.3. Dizaino dalykas skirtas aptarti formai ir jos tektonikai erdvėje. Forma – iškalbingiausia erdvinės kompozicijos dalis. Erdvinės formos suvokimo ir kūrimo pagrindai apima lipdybą, skulptūrą, erdvinę plastiką, taip pat įvairių medžiagų pažinimą (panaudojimą), elementų jungimo įvairovę. O taip pat erdvinio objekto vietą ir mastelį aplinkoje. Užsiėmimų tikslas - žaidybine forma moksleivius supažindinti su pagrindiniais šios vizualios raiškos elementais ir būdais.

4.4. Muzika ir žaidimai. Nuo senovės žmogus norėjo žaisti, o žaidimus lydėjo ritmas ir muzika. Keitėsi žaidimai, kai kurie jų virto ritualais, tačiau juos visados lydėjo muzikos garsai. Net šiandien kompiuterinių žaidimų neįsivaizduojame be muzikinio takelio.

4.5. Šokio užsiėmimo tikslas – supažindinti moksleivius su šokio istorija, jo raida, vystymusi ir virsmu nuo seniausių laikų iki šių dienų. Tai ir senoviniai rūmų šokiai, pirmosios baleto, kaip teatrinio meno žanro užuomazgos, baleto meno vystymasis, klasikinis šokis, modernus – išraiškos šokis, džiazinis šokis, pramoginis – sportinis šokis. Visa tai pateikti skirtingoms amžiaus grupėms pagal jų gebėjimą suprasti ir sieti informaciją. Visą kasdienę veiklą galima priimti su dideliu rimtumu, bet ilgainiui tai sukelia vaikams nereikalingų įtampų. Todėl šio užsiėmimo tikslas yra žaisti. Visas kasdienis veiklų rimtumas esti tik požiūris. 1,5 val. smagios veiklos, kurios metu vaikai atskleis savo kūrybinius gebėjimus, pastabumą, vaizduotę, judėjimą erdvėje žaisdami šokį.

4.6. Teatro dalykas skirtas teatro menui pažinti ir susipažinti su teatro kūrybos ypatumais. Teatro praktinių užsiėmimų metu siekiama suvokti žaismės ir kūrybiškumo ryšį. Nagrinėjama aktoriaus kūrybinio darbo specifika: užstalinės repeticijos, asmeninis darbas su tekstu, bendras darbas repeticijoje su kolegomis, kūrybinis dialogas su žiūrovu spektaklio metu. Išklausę dalyko paskaitas mokiniai suvoks teatrinio meno ypatumus, gebės kūrybinės analizės elementus pritaikyti kasdienėse situacijose. Dalyko užsiėmimai vyksta profesionalaus teatro patalpose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_